
Különböző székelyföldi mézminták vizsgálata; a méz minőségének változása fél év elteltével

A méz összetétele a tárolás során változik, ami befolyásolja a méz minőségét. Ez a változás
csökkentheti a méz kereskedelmi értékét. A tárolás több fajta (helyi termelőktől beszerzett
székelyföldi) mézre gyakorolt hatásáról még nem készültek részletes vizsgálatok. A dolgozat
célja, hogy felmérje milyen beltartalmi változások következnek be a vizsgált mézek esetében
fél év elteltével.
A vizsgálatban 10 mézminta szerepelt, 6 fajta mézzel: 1 napraforgóméz, 1 hársméz, 1
harmatméz, 2 repceméz, 2 vegyesvirágméz és 3 akácméz.
A mézeket fél éven keresztül szobahőmérsékleten, fénytől védett helyen, lezárva tároltuk. A
vizsgálatban megnéztük, hogyan változik a mézek nedvességtartalma, elektromos
vezetőképessége, hidroxi-metil-furfurol tartalma, cukorkomponenseinek tartalma (glükóz,
fruktóz, glükóz/fruktóz arány), diasztáz enzim aktivitása.
Elsőként vizsgáltuk, hogy mely mézek tartalmaznak hozzáadott cukrot. A 10 mézminta közül
2 tartalmazott hozzáadott ipari glükózt. Ezután a Magyar Élelmiszerkönyv (Codex
Alimentarius Hungaricus) által előírt 3-2-2009/0 számú irányelv alapján besoroltuk, hogy
mely mézek felelnek meg az előírt határértékeknek. Csupán 2 mézminta (egy napraforgó és
egy havasi méz) nem felelt meg minden követelménynek.
A mézek fizikai-kémiai tulajdonságainak mérését a Nemzetközi Mézbizottság (IHC),
valamint a Román Szabvány szerint vizsgáltuk meg. A vizsgálatokat HPLC segítségével
folytattuk a cukorkomponensek és a HMF mérésénél.
A mézek nedvességtartalma fél év elteltével csökkent. Az elektromos vezetőképesség – a
szakirodalommal ellentétben – csökkenést mutatott. A diasztáz-enzim aktivitás szintén
csökkenő tendenciát mutatott minden minta esetében. A mézek glükóz és fruktóztartalma
növekedett, azonban arányuk nem, vagy alig változott. A hidroxi-metil-furfurol tartalom
szintén növekedett, amit több forrás is megerősített.
A mézekben bekövetkezett változásokat a minták között is összehasonlítottuk párosított t-
próba segítségével. A szignifikancia határa p=0,05 Az elektromos vezetőképesség és a
diasztáz-enzim aktivitást tekintve szignifikáns különbség mutatható ki a mézminták között.
Ennek oka, hogy különböző fajtájú mézeket vizsgáltunk, melyek ásványi anyag összetétele
nagyban különbözik.
Összefoglalva elmondható, hogy a beltartalmi paraméterek különböző mértékben ugyan, de
változtak minden mézminta esetében. Azonban további vizsgálatokat kell elvégezni annak
megfigyelésére, hogy a mintákban folytatódik-e még a változás hosszabb tárolási idő
elteltével.



